OČKO 1-2/2023, január-február
mesačník pre nevidiacich a slabozrakých občanov Nitrianskeho regiónu. Vďaka podmienkam vytvoreným Mestom Nitra vydáva SINA Nitra n.o. a ZO  ÚNSS Nitra, Nedbalova 540/17
949 11 Nitra,  0911 328 921, 0911 328 922, hovoriaciweb.sk hovoriaciweb@gmail.com, FB nevidiaci a slabozrakí v Nitre
Obsah
Beseda s Klaudiou Šugrovou – odborníčka na diabetes
Na Fašiangy po troch rokoch
Pred Veľkou nocou do čokoládovne v Kittsee
Na Veľkú noc do Podhájskej
Stretnutie s Qardom...
Na jar ďalej pripravujeme – avízo
Prosba o 2% z daní
Smútočné oznámenie
Zapojte sa do klubových aktivít4

Beseda s Klaudiou Šugrovou – odborníčka na diabetes
Pozývame vás na besedu s odborníčkou na cukrovku a všetko s tým súvisiace, ktorá sa uskutoční 9.2.2023 o 10:00 hod. v SINA Nitra, n.o. Ak ste diabetik a chcete s ňou konzultovať konkrétne otázky, môžete si so sebou priniesť lekárske správy, záznamy z kontroly u lekára, výsledky meraní hladiny cukru, príp. vlastný glukomer s pamäťou posledných meraní. Príďte si vypočuť nové informácie a opýtať sa na všetko, na čo ste sa svojho diabetológa nestihli. 
Na Fašiangy po troch rokoch
Stretneme sa v pondelok 20. februára 2023 o 14.30 hod. v spoločenskej miestnosti SINA Nitra n.o. Tradičný program sa nám osvedčil, takže sme ho nemenili. Skupina Radosť pochová basu (program každoročne vylepšujú), potom si s Radosťou zaspievame aj my ostatní. Tradične si zasúťažíme o najchutnejšiu fánku a najchutnejšiu šišku (súťažná vzorka musí obsahovať 2 fánky alebo šišky) a o najlepší fašiangový žart (vtip, pesnička, maska, či iné huncútstvo). Najlepších oceníme. Prinesieme si niečo fašiangové v batôžku, Budú aj dobré klobásky za nákupnú cenu. Minerálka na stoloch, iné nealko i alko v bufete. 
Pred Veľkou nocou do čokoládovne v Kittsee
Termín: utorok 14. marca
Odchod: 8:00 hod. od železničnej stanice v Nitre
Cena zájazdu:  13,- €
Na základe požiadaviek členov organizujeme pred Veľkou nocou nákupný výlet do čokoládovne Hauswirth, spojený s exkurziou do výroby a následnou možnosťou nakupovania. Záujemcovia hláste sa na t. 0911 328922 p. Držíková a to najneskôr na fašiangoch 20. februára, potom ponúkneme zájazd aj ďalším záujemcom. 
Na Veľkú noc do Podhájskej
Tento raz sme zabezpečili pobyt v penzióne Fontána v Podhájskej od 5. do 11. apríla 2023 (od stredy do utorka).
Počet dní je možné si upraviť podľa záujmu, ale v stredu budeme z Nitry organizovať spoločný odchod a v utorok spoločný návrat. Ubytovanie je v 2-lôžkových izbách s kúpeľňou, WC, TV, chladničkou, rýchlovar. kanvicou. Fontána je vzdialená cca 400 m od termálneho kúpaliska (1 hodinový vstup na kúpalisko 6 €, ZŤP 4 €, deti od 3 do 15 r. 3 €, za ďalšie hodiny sa vstupné násobí). Priamo v penzióne sa nachádza reštaurácia, ktorá je otvorená aj pre verejnosť. Stravovanie v penzióne nie je povinné, avšak ľahko dostupné, takže každý účastník si môže sám vyskladať cenu pobytu podľa počtu dní a rozsahu stravy. Cena nocľahu je 18,-€ na osobu a noc, raňajky (švédske stoly) 6,- €, večera 8,50 €. Raňajky stačí objednať deň vopred, večere na celý pobyt je potrebné si prihlásiť hneď pri nástupe. Kto si večere nenahlási, môže prísť do reštaurácie ako bežný hosť, ale vtedy už nemá garantovanú cenu z polpenzie 8,50 €. Pre zjednodušenie uvádzame prehľadnú tabuľku:
6 nocí/7 dní bez stravy – 108 €, 
5 nocí/6 dní bez stravy – 90,-€
6 nocí/7 dní s raňajkami – 144 €, 
5 nocí/6 dní s raňajkami – 120,-€
6 nocí/7 dní s polpenz.  – 195 €, 
5 nocí/6 dní s polpenz.–162,50,€
Záujemcovia hláste sa na t. 0911 328921 p. Zbranek a to do konca februára, po tomto termíne ponúkneme pobyt členom ďalších ZO. 
Stretnutie s Qardom... 
sa uskutoční v sobotu 11.februára o 10:00 na Nedbalovej 17 v Nitre.
Na jar ďalej pripravujeme – avízo
-	na 1. apríl plánujeme Veľkonočný turnaj v hre Qardo 
-	Členskú schôdzu opäť spojíme s oslavou Dňa matiek v sobotu 20. mája v Olympii, pozvánku pribalíme  k aprílovému Očku. 
Prosba o 2% z daní
Blíži sa opäť termín podávania daňových priznaní a my Vás prosíme o oslovenie Vašich rodinných príslušníkov a známych. Vďaka tejto pomoci môžeme prevádzkovať naše stredisko na Nedbalovej a organizovať naše akcie. Vlani to boli 4 zájazdy, 2 rekondičné pobyty, bežal program Tyflotaxi, zorganizovali sme Slávnostnú akadémiu, Memoriál Zlatky Bielickej, Deň matiek, Štefanský turnaj a ďalšie 3 až 4 klubové stretnutia týždenne. 
Pribalili sme tlačivá „Potvrdenie o zaplatení dane“ a „Vyhlásenie o poukázaní 2%“. Tie sú určené len ľuďom, ktorým podáva Daňové priznanie zamestnávateľ. Vyplnené a potvrdené Vyhlásenie vieme na Daňový úrad za daňovníka podať aj my, potrebujeme k tomu však vyplnené potvrdenie o zaplatení dane. Kto má aj iné príjmy a podáva si daňové priznanie sám, ďalej živnostník alebo firma, tieto tlačivá nepotrebujú. Potrebujú len údaje o nás (sú vo vyhlásení), ktoré vpíšu do daňového priznania. 
Všetkým Vám veľmi ďakujeme.
Smútočné oznámenie
V decembri nás vo veku 87 rokov opustila pani Mária Janovčíková z Nitry-Chrenovej, členkou ZO Nitra bola od roku 2002. Kto ste ju poznali, venujte jej tichú spomienku.
Zapojte sa do klubových aktivít
Skúšky skupiny RADOSŤ - každý pondelok o 9:30 h.
Tvorivé dielne krúžku RADKA - každý štvrtok o 9:30 h. 
Kondičné cvičenie – každú stredu o 15:30 h.

Očko 1-2/2023 – spracoval Josef Zbranek